# Tiszanána Község Önkormányzata Képviselő-testületének 19/2020. (IX.25.) önkormányzati rendelete: A „Tiszanána” név felvételéről és használatáról, valamint a települési jelképek használatának rendjéről.

Tiszanána Község Önkormányzatának Képviselő-testülete eredeti jogalkotói hatáskörében eljárva, Magyarország Alaptörvényének 32. cikk (1) bekezdés i) pontja, valamint a 32. cikk (2) bekezdésében kapott felhatalmazás alapján, a 32. cikk (1) bekezdés a) pontjában meghatározott feladatkörében eljárva településünk jelképeinek használatának rendjéről, valamint településünk megnevezésének használatával kapcsolatos szabályokról az alábbi rendeletet alkotja.

# I. Általános rendelkezések

 **1. §**

1. E rendelet célja, hogy szabályozza „Tiszanána” helységnév jogszerű felvételét és használatát, valamint Tiszanána község címerének, zászlajának és pecsétjének jogszerű használatát.
2. A rendelet hatálya kiterjed azon természetes személyekre, valamint jogi személyiségű és jogi személyiség nélküli szervezetekre, intézményekre, gazdasági vagy egyéb társaságokra, egyéni cégekre, akik / amelyek a „Tiszanána” nevet, vagy ennek toldalékos formáját, Tiszanána község címerét, zászlóját, pecsétjét használni kívánják.

 **2. §**

A „Tiszanána” helységnév jogszerű felvételére és használatára, valamint Tiszanána község címerének, zászlójának és pecsétjének jogszerű használatára irányuló kérelem elbírálása az általános közigazgatási rendtartásról szóló 2016. évi CL. törvény (a Akr. 15. § (1) bekezdése alapján önkormányzati hatósági ügynek minősül, és az eljárásra az Akr. rendelkezései irányadók.

# II. Tiszanána helységnév használatra vonatkozó rendelkezések

 **3. §**

1. A „Tiszanána” nevet, vagy bármely toldalékos formáját (a továbbiakban együtt: „Tiszanána” név) az 1. § (2) bekezdésében megjelölt jogalanyok elnevezésükhöz, tevékenységükhöz vagy tevékenységük során, valamint működésükkel összefüggésben bármilyen formában (pl.: fantázianévhez) csak engedéllyel vehetik fel vagy használhatják (a továbbiakban együtt: névhasználat).
2. Engedélyköteles akkor is a névhasználat, ha a „Tiszanána” nevet emblémán, jelvényen, kiadványon, egyéb terméken, más dísz- vagy emléktárgyon kívánják használni.

 **4. §**

1. A névhasználat csak akkor engedélyezhető, ha a kérelmező
	1. lakóhelye, tartózkodási helye, székhelye, telephelye, működési helye Tiszanána község közigazgatási területén van,
	2. Tiszanána községgel kapcsolatos termékeken, kiadványokon kívánja használni.
2. Nem minősül névhasználatnak és nem kell engedélyeztetni, ha Tiszanána Község Önkormányzata (a továbbiakban: Önkormányzat) az általa alapított intézmény vagy gazdasági társaság, egyéb szervezet elnevezésében a „Tiszanána” név feltüntetéséről rendelkezik.
3. Nem engedélyköteles a közfeladatot ellátó szerv, valamint tömegközlekedési eszközön, vagy megállóban feltüntetett „Tiszanána” név használata.

 **5.§**

1. A névhasználat iránti kérelmet Tiszanána Község Önkormányzatának polgármesteréhez kell benyújtani, a kérelemről a polgármester dönt.
2. A kérelemnek tartalmaznia kell:
	1. a kérelmező nevét/megnevezését,
	2. a kérelmező lakóhelyét,/ tartózkodási helyét/ székhelyét,/ telephelyét/működési helyét,
	3. a kérelmező tevékenységi körét,
	4. a névhasználat időtartamát,
	5. a névhasználat célját,
	6. a névhasználat módját,
	7. ha a kérelmező cégnév, fantázianév vagy valamilyen más megnevezés részeként kívánja az „Tiszanána” nevet használni, akkor a cégnév, fantázianév vagy a más megnevezés teljes szövegét és
	8. a névhasználat jogszerűségért vagy rendeltetésszerűségéért felelős személy nevét és beosztását a kérelmező szervezetnél.
3. Nem természetes személy kérelmezőnek a kérelméhez csatolnia kell a létesítő okirata másolatát.
4. Amennyiben a név embléma, jelvény, kiadvány, egyéb termék vagy dísz- és ajándéktárgy termék megjelölését szolgálja, a kérelemhez csatolni kell az adott tárgy tervét színes rajzon, olvasható és értelmezhető méretben, feltüntetve a tényleges méreteket és a nagyítás/kicsinyítés léptékét is.

 **6.§**

 A névhasználatra vonatkozó engedélynek tartalmaznia kell:

1. az engedélyes nevét/cégnevét,
2. az engedélyes lakóhelyét/székhelyét,/tartózkodási helyét/székhelyét,/ telephelyét/működési helyét,
3. az engedélyezett névhasználat pontos szövegét,
4. a névhasználat időtartamát,
5. a névhasználat célját,
6. a névhasználat módját,
7. az engedély visszavonhatóságára történő figyelmeztetést és a lehetséges okainak a felsorolását.

 **7. §**

1. A polgármester a névhasználati kérelmet elutasítja, ha a kérelmező által végezni tervezett tevékenység, vagy a névhasználat tervezett célja:
	1. Tiszanána községének vagy lakosságának az ország határain belüli és azon túli jó hírét sérti, vagy
	2. az önkormányzat érdekeit sérti, vagy
	3. az állampolgárok érdekeit sérti, vagy
	4. településünkön tevékenykedő jogi személyek, vagy jogi személyiséggel nem rendelkező szervezetek érdekeit sérti,
	5. közvetlen politikai tevékenységet szolgál az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 2. § 22. pontja szerint.
2. A polgármester a névhasználat iránti kérelmet elutasítja, ha a végezni kívánt tevékenység, vagy a névhasználat tervezett célja azonos, vagy összetéveszthető állami vagy önkormányzati közfeladattal.

 **8. §**

 A névhasználatra vonatkozó engedély a kérelemben foglaltaknak megfelelően szólhat határozatlan vagy határozott időtartamra.

 **9. §**

1. Ha a 7. §-ban foglalt kizáró ok az engedélyes tevékenységének gyakorlása-, névhasználata közben merül fel, a polgármester az engedélyt visszavonja, és a névhasználatot megtiltja és szükség szerint kezdeményezi a nyilvántartást vezető szervnél a névváltoztatás iránti eljárást.
2. A névhasználat engedélyezése iránti ügyben és az engedély visszavonása ügyében újrafelvételi kérelem a döntéstől számított egy éven belül nem nyújtható be.

 **10.§**

 Az engedély nélküli vagy az engedély kiadásának megtagadása ellenére történő névhasználatot a jövőre nézve meg kell tiltani.

 **11.§**

1. A névhasználat engedélyezése, az engedélyezés megtagadása, az engedély visszavonása és a névhasználat megtiltása a polgármester hatáskörébe tartozik.
2. A névhasználattal összefüggésben hozott határozattal szemben jogorvoslatnak van helye, a jogorvoslat tekintetében Tiszanána Község Önkormányzatának képviselő-testülete jár el.
3. A névhasználatra vonatkozó engedélyekről, az engedélyezett névhasználat módjáról, időtartamáról a Tiszanánai Polgármesteri Hivatal nyilvántartást vezet.
4. Aki engedély nélkül, vagy a kiadott engedélytől eltérően használja Tiszanána nevét, a közösségi együttélés szabályait sérti meg és az önkormányzat külön rendeletben foglalt jogkövetkezménnyel sújtja.

 **III. Tiszanána önkormányzati jelképeinek használata**

**12.§**

Tiszanána Község Önkormányzatának jelképei a település múltjára utaló díszítő szimbólumok: címer, zászló és pecsét.

 **13.§**

1. A település címerének leírása: Tiszanána címere pajzs alakú, két mezőre osztott, két oldalán a pajzsra ráhajló növényi motívumokkal. A felső világoskék mezőben középen sárga színű kereszt, felette repülő fehér galamb, a kereszt alatt szarvasagancs látható. Jobb oldalon egy csoroszlya, bal oldalon pedig egy vízparton álló lombos fa található. A másik világoskék mezőn – amely a Tisza folyót jelképezi – középen halászcsónak, benne evező emberi alakkal.
2. Településünk címere a település környezeti sajátosságaira, természeti értékeire, a Magyarország címerét nem helyettesíti.
3. Az önkormányzat címerét, mint díszítő és utaló jelképét használni lehet:
	1. az Önkormányzat zászlaján,
	2. a Képviselő-testület, és az Önkormányzati bizottság meghívóján,
	3. a Képviselő-testület, a polgármester, az alpolgármester, a Képviselő-testület bizottsága által kibocsátott dokumentumon,
	4. az Önkormányzat által kibocsátott díszokleveleken, emléklapokon, kitüntető emlékérmeken,
	5. az Önkormányzat szervei által használt, a polgármester, alpolgármester, jegyző önkormányzati feladatellátással kapcsolatos tevékenysége során használt levélpapíron,
	6. a jegyző, az Önkormányzati Hivatal közigazgatási feladatellátással kapcsolatos tevékenysége során használt levélpapíron,
	7. a Képviselő-testület tanácskozó termében, a polgármester, a jegyző hivatali helyiségeiben, az Önkormányzat által fenntartott költségvetési szerv vezetőinek hivatali helyiségeiben, az Önkormányzat dísztermében, házasságkötő termében,
	8. az Önkormányzat által fenntartott költségvetési szerv által a közfeladat ellátásával kapcsolatosan – kibocsátott dokumentumon, kiadványon, meghívón,
	9. az Önkormányzat intézményeinek bejáratánál,
	10. az Önkormányzat és szervei által megjelentetett, a település életével foglalkozó kiadványokon, emléktárgyakon,
	11. a községbe vezető utak mellett, a közigazgatási határnál lévő táblán,
	12. az Önkormányzati gépkocsikon,
	13. az Önkormányzati hivatal irodáiban.
4. A 13. § (3) bekezdés a-m) pontjában meghatározottakon kívül e rendelet 4. § (1) bekezdésében meghatározott személyi kör által készített kiadványokon, vagy jellegzetes termékeken az önkormányzat címerének használatát előzetes esztétikai véleményeztetés után – kérelemre – a polgármester engedélyezi.
5. Kereskedelmi vagy reklámcélú felhasználás esetén a címer használatáért gyártási és forgalmazási díjat kell fizetni. Mértékét a képviselő-testület állapítja meg.
6. A díj megállapítása történhet egyösszegben, évi átalány formájában, vagy elért árbevétel arányában.

 **14. §**

1. A címer használatára vonatkozó kérelemnek tartalmaznia kell:

a kérelmező nevét, címét, a címerhasználat célját, az előállítani kívánt mennyiséget, a terjesztés módját, a használat időtartamát, a címerrel díszítendő tárgy fotóját vagy rajzát, a felhasználásért felelős megnevezését.

1. A kiadott engedélyekről a Tiszanánai Polgármesteri Hivatal nyilvántartást vezet.
2. Az engedélyt a polgármester visszavonhatja, ha a felhasználásához kötődő tevékenység Tiszanána község jóhírnevét sérti, vagy a felhasználó személyében a címer használatára érdemtelenné válik.
3. Az önkormányzat címerének kicsinyítése csak olyan mértékű lehet, hogy az ne sértse a hiteles ábrázolást.
4. Aki engedély nélkül vagy a kiadott engedélytől eltérően használja Tiszanána címerét, a közösségi együttélés szabályait sérti meg és az önkormányzat külön rendeletben foglalt jogkövetkezménnyel sújtja.

**15. §**

1. Az önkormányzat díszes pecsétje: kör alakú, melynek közepében Tiszanána település címere látható, körbefutó felirattal: Tiszanána Önkormányzat
2. A pecsét őrzője a polgármester.
3. A pecsétet a polgármester alkalmazhatja önkormányzati hatósági ügyben saját kezű aláírása mellett, nagyfontosságú, ünnepélyes okiratkiadás, (községi kitüntetés, díszpolgárrá avatás, intézményalapítás, más önkormányzatokkal megállapodás, külföldi szerződéskötés) alkalmával.

**16.§**

1. Díszzászló: méretei: 100 x 200 cm. Alapszíne krém-fehér, a mértani közepén Tiszanána címerével.
2. Őrzés helye: a polgármesteri hivatal tanácskozó terme.
3. A községi zászlónak jelen kell lennie a községi ünnepek rendezvényein és olyan alkalommal, amikor a képviselő-testület meghatározza.
4. A zászlót a zászlótartó viszi és felel érte. A zászlótartó és a zászlót kísérő személyeket a polgármester jelöli ki.
5. A zászlót használata során annak méltóságának megőrzésével kell megjeleníteni, kihelyezése, a zászlóval való vonulás során az a földet nem érheti. Szennyezett, szakadt, elhasználódott zászló azonnali cseréjére, amennyiben az nem lehetséges bevonására kell intézkedni. Ennek felelőse a rendezvényért felelős személy.

# IV. Átmeneti és záró rendelkezések

 **17. §**

1. A rendelet 2020. október 1. napján lép hatályba.
2. E rendeletet a folyamatban lévő névhasználati és címerhasználati ügyekben is
 alkalmazni kell.

KÉRELEM

Tiszanána település nevének használatához

|  |  |
| --- | --- |
| **A kérelmező (szervezet) neve és címe (székhelye/telephelye):** |  |
| **A kérelem benyújtójának neve és címe, elektronikus elérhetősége telefonszáma, titulusa** |  |
| **A kérelmező tevékenységi köre:** |  |
| **A településnév tervezett használatának célja és módja:** |  |
| **A névhasználat időtartama: (a megfelelő szöveg aláhúzandó!)** | * **tevékenység folytatásának időtartamára**
* **meghatározott időpontig vagy feltétel bekövetkeztéig történő felhasználásra**
* **egy alkalomra**
* **határozatlan időre**
 |

**Kelt:**

 **………………………………………**

 **aláírás**

 **(bélyegző)**